# Luokitusmerkintöjä vastaavat suomalaiset jääluokat ja jääluokan vahvistaminen

## Määräyksen tausta ja säädösperusta

Hyväksyttyjen luokituslaitosten antamia luokitusmerkintöjä vastaavista suomalaisista jääluokista ja jääluokan vahvistamisesta annettu määräys (TRAFI/383804/03.04.01.00/2016) on tullut voimaan 1.12.2017. Hyväksytyissä luokituslaitoksissa ja käytössä olevissa luokitusmerkinnöissä on tapahtunut muutoksia vuoden 2017 jälkeen, minkä vuoksi määräyksen liitteessä 1 vahvistettua vastaavuusluetteloa on päivitettävä. Lisäksi määräyksessä on havaittu joitakin tarkennusta ja päivitystä vaativia kohtia. Nyt annettavalla määräyksellä kumotaan ja korvataan edellä mainittu Liikenteen turvallisuusviraston antama määräys.

Alusten jääluokista ja jäänmurtaja-avustuksen antamisesta aluksille säädetään alusten jääluokista ja jäänmurtaja-avustuksesta annetussa laissa (1121/2005, jäljempänä *jääluokkalaki*). Lain 7 §:n 1 momentin mukaan aluksen jääluokka määräytyy hyväksytyn luokituslaitoksen alukselle antaman luokitusmerkinnän ja Liikenne- ja viestintäviraston 4 §:n 2 momentin nojalla vahvistaman vastaavuusluettelon perusteella. Lain 4 §:n 2 momentin mukaan Liikenne- ja viestintävirasto vahvistaa luettelon siitä, mitä suomalaisia jääluokkia hyväksyttyjen luokituslaitosten antamat luokitusmerkinnät vastaavat, ja antaa asiaa koskevat tarkemmat määräykset.

Jos aluksella ei ole hyväksytyn luokituslaitoksen antamaa luokitusmerkintää, jääluokka vahvistetaan jääluokkalain 7 §:n 2 momentissa säädetyllä tavalla. Tällöin Liikenne- ja viestintävirasto vahvistaa laivanisännän hakemuksesta aluksen jääluokan 4 §:n 1 momentissa tai 5 §:ssä tarkoitetulla menetelmällä taikka 6 §:ssä tarkoitetun valtion jääluokkamääräysten mukaisesti. Laivanisännän on annettava virastolle jääluokan vahvistamista varten tarvittavat tiedot ja selvitykset. Liikenne- ja viestintävirasto antaa tarkemmat määräykset siitä, mitä tietoja ja selvityksiä tarvitaan.

Lisäksi jääluokkalain 4 §:n 1 momentin mukaan Liikenne- ja viestintävirasto antaa tarkemmat määräykset eri jääluokkiin kuuluvien alusten rakenteelle, koneteholle ja muille jäissäkulkuominaisuuksille asetettavista vaatimuksista ja menetelmistä, joilla jääluokka määritellään, sekä eri jääluokkien välisistä eroista.

## Asiaan liittyviä muita määräyksiä ja säädöksiä

Jääluokkamääräyksistä ja niiden soveltamista annettu Liikenne- ja viestintäviraston määräys (TRAFICOM/68863/03.04.01.00/2021, jäljempänä *jääluokkamääräys*) sisältää tarkemmat määräykset alusten jääluokkiin liittyvistä teknisistä vaatimuksista. Tulli kantaa väylämaksun aluksen jääluokan perusteella. Väylämaksusta säädetään väylämaksulaissa (1122/2005). Väylävirasto puolestaan huolehtii jäänmurtaja-avustuksen saatavuudesta Suomen vesialueella jääolosuhteiden niin vaatiessa ja päättää avustusrajoituksista. Jäänmurtaja-avustuksen antamisesta säädetään jääluokkalaissa.

## Määräyksen tavoite

Määräyksen tavoitteena on saattaa ajan tasalle hyväksyttyjen luokituslaitosten antamien luokitusmerkintöjen ja suomalaisten jääluokkien keskinäinen vastaavuus, tarkentaa määräyksiä alusyhdistelmän jääluokan vahvistamisesta sekä selkeyttää ja ajantasaistaa määräystekstiä.

## Määräyksen valmistelu

Määräysluonnos on valmisteltu virkatyönä Liikenne- ja viestintävirastossa.

Liikenne- ja viestintävirasto on pyytänyt hyväksytyiltä luokituslaitoksilta listaa näiden luokitusmerkinnöistä, jotka perustuvat suomalais-ruotsalaisiin jääluokkasääntöihin (Suomessa vuoden 2021 jääluokkamääräykset) sekä kopiota luokitussäännöistä, joihin edellä mainitut luokitusmerkinnät perustuvat.

Hankkeen aloittamisesta ja määräysluonnoksen julkisesta lausuntokierroksesta on uutisoitu Liikenne- ja viestintäviraston verkkosivuilla. Lausuntokierroksesta on lisäksi tiedotettu sähköpostitse hyväksyttyjä luokituslaitoksia.

Määräysluonnos notifioidaan teknisten määräysten ilmoitusmenettelyn mukaisesti (teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä annettu Euroopan parlamentin ja neuvoston direktiivi (EU) 2015/1535).

Valmis määräys julkaistaan Liikenne- ja viestintäviraston verkkosivuilla ja Finlexissä.

## Lausuntopalaute

Määräysluonnos ja perustelumuistioluonnos ovat olleet julkisella lausuntokierroksella Lausuntopalvelu.fi-palvelussa xx.xx.–xx.xx.2023.

Lausuntopalaute täydentyy lausuntokierroksen jälkeen.

## Muutokset ja arvio määräyksen vaikutuksista

Liikenne- ja viestintävirasto vahvistaa määräyksellä päivitetyn luettelon siitä, mitä suomalaisia jääluokkia hyväksyttyjen luokituslaitosten antamat luokitusmerkinnät vastaavat. Indian Register of Shippingin luokitusmerkinnät lisätään vastaavuusluetteloon ja Russian Maritime Register of Shippingin poistetaan. Det Norske Veritasin, DNV GL:n ja Germanischer Lloydin luokitusmerkinnät korvataan DNV AS:n luokitusmerkinnöillä. Hyväksyttyihin luokituslaitoksiin tehtävät muutokset perustuvat Euroopan unionin virallisessa lehdessä 7.12.2022 julkaistuun hyväksyttyjen laitosten luetteloon (2022/C 466/07).

Vastaavuusluetteloon lisätään hyväksyttyjen luokituslaitosten vuoden 2017 jälkeen käyttöön ottamat uudet luokitusmerkinnät ja tehdään muut tarvittavat tarkennukset. Erityisesti luokituslaitosten vanhat luokitusmerkinnät poistetaan. Tällä ei ole vaikutusta jääluokkaluettelossa jo oleviin aluksiin, ja uudet jääluokkaluetteloon lisättävät alukset omaavat yleisesti uudempia luettelosta löytyviä merkintöjä. Vanhojen luokitusmerkintöjen poistolla ei siten ole merkittävää käytännön vaikutusta. Vastaavuusluetteloon tehtävillä päivityksillä on sekä viranomaisen että laivanisäntien toimintaa selkeyttävä vaikutus. Määräys keventää hallinnollista taakkaa, kun aluksen suomalainen jääluokka määräytyy hyväksytyn luokituslaitoksen antaman luokitusmerkinnän ja vastaavuusluettelon perusteella ilman hakemusmenettelyä. Tämä vähentää myös laivanisäntien työtä, sillä ilmoitusmenettely on hakemusmenettelyä kevyempi.

Lisäksi määräyksessä tarkennetaan alusyhdistelmän jääluokan vahvistamista, mikä selkeyttää sekä viranomaisen että laivanisännän toimintaa. Määräyksestä poistetaan tarpeettomat ja muun sääntelyn tai määräysten kanssa päällekkäiset määräykset jääluokkasyväysten ja vähimmäiskonetehon merkitsemisestä luokitustodistukseen, aluksen suurimmasta syväyksestä avustusrajoitusten ollessa voimassa ja luokituslaitoksen vaihdosta. Muilta osin määräystekstiin tehdään pääosin selkeyttäviä tarkennuksia, joilla ei ole vaikutusta vaatimusten sisältöön.

Alusten jääluokituksella on keskeinen merkitys etenkin talvimerenkulun turvallisuuden, mutta myös ympäristönsuojelun kannalta. Nyt tehtävät määräysmuutokset eivät kuitenkaan muuta nykyistä turvallisuustasoa tai ympäristövaikutuksia. Määräyksellä ei ole vaikutusta esteettömyyteen tai tasa-arvoon.

## Yksityiskohtaiset perustelut

Määräyksen nimikettä yksinkertaistettaisiin siten, että uusi nimike olisi *Luokitusmerkintöjä vastaavat suomalaiset jääluokat ja jääluokan vahvistaminen*. Määräyksen säädösperusta laajennettaisiin jääluokkalain 4 §:n 1 momenttiin määräyksen 3.2 kohtaan lisättävien, alusyhdistelmän jääluokan vahvistamista koskevien vaatimusten vuoksi. Määräystä ajantasaistettaisiin muuttamalla toimivaltaisen viranomaisen nimi Liikenteen turvallisuusvirastosta Liikenne- ja viestintävirastoksi. Lisäksi määräystekstin ja vastaavuusluettelon kieliasua täsmennettäisiin ja terminologiaa yhtenäistettäisiin jääluokkalain kanssa.

**1 Soveltamisala**

Voimassa olevan määräyksen 1 kohta *Määräyksen tarkoitus* poistettaisiin tarpeettomana ja korvattaisiin soveltamisalaa koskevilla määräyksillä. Määräystä sovellettaisiin alusten ja alusyhdistelmien suomalaisten jääluokkien määräytymiseen ja vahvistamiseen. Tämä vastaisi määräyksen nykyistä soveltamisalaa.

Kohtaan jätettäisiin selvyyden vuoksi kappale, jonka mukaan tällä määräyksellä Liikenne- ja viestintävirasto vahvistaa alusten jääluokista ja jäänmurtaja-avustuksesta annetun lain (1121/2005) 4 §:n 2 momentissa tarkoitetun, määräyksen liitteenä 1 olevan vastaavuusluettelon hyväksyttyjen luokituslaitosten antamia luokitusmerkintöjä vastaavista suomalaisista jääluokista.

**2 Suomalaisen jääluokan määräytyminen hyväksytyn luokituslaitoksen luokitusmerkinnän ja vastaavuusluettelon perusteella**

Määräyksen 2 kohdan otsikko päivitettäisiin muotoon *Suomalaisen jääluokan määräytyminen hyväksytyn luokituslaitoksen luokitusmerkinnän ja vastaavuusluettelon perusteella.* Kohta koskee jääluokkalain 7 §:n 1 momentissa säädettyä ilmoitusmenettelyä.

Kohtaan lisättäisiin vaatimus aluksen omasta kuljetuskoneistosta. Lisäys ei muuttaisi nykytilaa, sillä jääluokkalain 3 §:n 1 momentin 5 kohdan mukaan jääluokkaan II ja sitä suurempaan jääluokkaan kuuluvalla aluksella on oltava oma kuljetuskoneisto. Lisäyksen tarkoituksena on siten selventää, että luokituslaitoksen jääluokitetut proomut kuuluvat vastaavuusluettelon perusteella jääluokkaan III.

Kohtaan lisättäisiin tarkennus suomalaisen jääluokan määräytymisestä vastaavuusluettelon perusteella korkeimman luokitusmerkintää vastaavan jääluokan mukaisesti. Tällä on tarkoitus selventää tilanteita, joissa aluksen luokkamerkki vastaa jääluokkia I A Super – IC, sillä tällaisella aluksella on aina myös jääluokkaan II oikeuttava luokkamerkki. Lisäksi kohdassa määrättäisiin, että jos aluksella ei ole omaa kuljetuskoneistoa, mutta sen luokitustodistukseen on merkitty vastaavuusluettelossa oleva luokitusmerkintä, katsotaan luokitusmerkinnän vastaavan suomalaista jääluokkaa III.

Voimassa olevan määräyksen 2 kohdan toisessa kappaleessa määrätään, että jääluokkaan I A Super tai I A kuuluvan aluksen, jonka köli on laskettu tai joka on ollut samankaltaisessa rakennusvaiheessa ennen 1 päivää syyskuuta 2003, tulee kuitenkin täyttää Liikenteen turvallisuusviraston vuoden 2017 jääluokkamääräysten (TRAFI/494131/03.04.01.00/2016) kohdan 3.2.2 tai 3.2.4 vaatimukset viimeistään 1 päivänä tammikuuta sinä vuonna, jolloin on kulunut 20 vuotta siitä, kun alus on luovutettu. Kappale poistettaisiin toiston välttämiseksi, sillä vaatimus sisältyy jo voimassa olevaan jääluokkamääräykseen.

**3 Suomalaisen jääluokan vahvistaminen hakemuksesta**

Määräyksen 3 kohdan otsikko muutettaisiin muotoon *Suomalaisen jääluokan vahvistaminen hakemuksesta* ja se jaettaisiin 3.1 kohtaan *Tarvittavat tiedot ja selvitykset* ja 3.2 kohtaan *Alusyhdistelmät*.

**3.1 Tarvittavat tiedot ja selvitykset**

Kohdan 3.1 (voimassa olevan määräyksen 3 kohta) ensimmäisestä kappaleesta poistettaisiin jääluokkalain 7 §:n 2 momentin sääntelyn kanssa osin päällekkäinen toteamus, jonka mukaan Liikenteen turvallisuusvirasto (nyk. Liikenne- ja viestintävirasto) vahvistaa laivanisännän hakemuksesta aluksen jääluokan alusten jääluokista ja jäänmurtaja-avustuksesta annetun lain 7 §:n 2 momentin perusteella. Kohdan määräykset aluksen suomalaisen jääluokan vah­vistamista varten tarvittavista tiedoista ja selvityksistä koskisivat edelleen jääluokkalain 7 §:n 2 momentissa tarkoitettua hakemusmenettelyä.

Tarvittavien tietojen ja selvitysten listaa päivitettäisiin ja tarkennettaisiin niin, että aluksen suomalaisen jääluokan vah­vistamista varten olisi annettava seuraavat tiedot ja selvitykset:

1. vapaamuotoinen kirjallinen hakemus aluksen jääluokasta;
2. kopio aluksen luokitustodistuksesta;
3. kopio luokituslaitoksen jääluokkasäännöistä;
4. kopio aluksen asiakirjoista, joista selviää, että aluksen koneteho on mitoitettu ja rakennettu jääluokan vaatimalla tavalla;
5. kopio aluksen asiakirjoista, joista selviää, että aluksen runko on mitoitettu ja rakennettu jääluokan vaatimalla tavalla;
6. kopio aluksen asiakirjoista, joista selviää, että aluksen peräsin ja sen ohjauslaitteet on mitoitettu ja rakennettu jääluokan vaatimalla tavalla;
7. kopio aluksen asiakirjoista, joista selviää, että aluksen propulsiokoneisto ja sen osat on mitoitettu ja rakennettu jääluokan vaatimalla tavalla;
8. kopio aluksen merivesikaivojärjestelystä sekä käynnistysilmajärjestelystä; sekä
9. muut jääluokan vahvistamista varten tarpeelliseksi katsotut tiedot ja selvitykset.

Uusia vaadittuja tietoja olisivat alakohdissa 6, 7, ja 8 mainitut tiedot. Nämä tiedot vastaavat jääluokkamääräyksessä asetettuja teknisiä vaatimuksia ja ne on myös aiemmin voitu pyytää alakohdan 9 nojalla. Näiden asiakirjojen esittäminen on välttämätöntä, jotta aluksen voidaan todeta vastaavan jääluokkamääräyksen vaatimuksia. Kun ne on näin listattu erikseen, on vaatimustenmukaisuuden osoittaminen selkeämpää.

Poistettuja vaadittuja tietoja olisivat keulan linjapiirustus, lastiviivakirja, mittakirja ja virallinen todistus aluksen konetehosta mahdollisine rajoituksineen. Keulan linjapiirustus ja virallinen todistus aluksen konetehosta voivat sisältyä alakohdan 4 asiakirjoihin. Lastiviivakirja ja mittakirja eivät ole itsessään jääluokan määrittämiselle välttämättömiä dokumentteja, mutta nekin voidaan ottaa vastaan osana hakemusta, jos niiden muodossa halutaan joitakin tietoja toimittaa.

**3.2 Alusyhdistelmät**

Määräyksen 3.2 kohdan (voimassa olevan määräyksen 6 kohta) ensimmäisestä kappaleesta poistettaisiin jääluokkalakiin perustuva toteamus, jonka mukaan sanotun lain 3 §:n 6 kohdan mukaan alus, jolla ei ole omaa kuljetuskoneistoa, kuuluu jääluokkaan III. Kohdan toisesta kappaleesta poistettaisiin jääluokkalain 7 §:n 2 momentin sääntelyn kanssa osin päällekkäinen toteamus, jonka mukaan Liikenteen turvallisuusvirasto (nyk. Liikenne- ja viestintävirasto) vahvistaa laivanisännän hakemuksesta alusyhdistelmän jääluokan alusten jääluokista ja jäänmurtaja-avustuksesta annetun lain 7 §:n 2 momentin perusteella. Lisäksi toisen kappaleen tekstiä sujuvoitettaisiin.

Kohdan kolmas kappale olisi uusi ja siinä määrättäisiin, että alusyhdistelmän suomalaiseen jääluokkaan vaadittava koneteho määritetään kulloinkin voimassa olevien jääluokkamääräysten konetehovaatimusten mukaan käyttäen laskennassa proomun runkomuotoa ja työntävän koneellisen aluksen potkurien määrää, tyyppiä ja halkaisijaa. Tällä hetkellä konetehon laskennasta määrätään vuoden 2021 jääluokkamääräyksen 3 kohdassa.

**Voimassa olevan määräyksen poistettavat kohdat**

Voimassa olevan määräyksen 4 kohta *Jääluokkasyväysten ja vähimmäiskonetehon merkitseminen luokitustodistukseen* poistettaisiin, sillä Liikenne- ja viestintävirasto ei anna määräyksiä luokitustodistuksen sisältövaatimuksista. Tarkoitus on, että hyväksytyn luokituslaitoksen jääluokittaman aluksen jääluokkasyväydet ja vähimmäiskoneteho käyvät edelleen ilmi aluksen luokitustodistuksesta, sen liitteestä tai muusta aluksen dokumentaatiosta, sillä nämä jääluokan lisätiedot ovat tärkeitä alukselle annettavan jäänmurtaja-avustuksen turvallisuuden takaamiseksi.

Voimassa olevan määräyksen 5 kohta *Aluksen suurin syväys avustusrajoitusten ollessa voimassa* poistettaisiin. Kohdassa määrätään otsikon mukaisesti aluksen syväyksestä avustusrajoitusten ollessa voimassa. Vaatimus sisältyy voimassa olevaan jääluokkamääräykseen, eikä sitä ole siksi tarpeen toistaa tässä määräyksessä.

Voimassa olevan määräyksen 7 kohta *Luokituslaitoksen vaihto* poistettaisiin kokonaisuudessaan. Kohdan ensimmäisessä kappaleessa määrätään jääluokan säilymisestä luokituslaitosta vaihdettaessa. Jääluokkaluetteloon tehdyn merkinnän voimassaolosta säädetään kuitenkin laintasolla jääluokkalain 7 §:n 3 momentissa. Määräyksen 7 kohdan toisessa kappaleessa määrätään kahteen korkeimpaan jääluokkaan kuuluvien alusten konetehovaatimuksesta, josta määrätään jo jääluokkamääräyksessä. Kolmannessa kappaleessa määrätään luokitustodistuksen sisältövaatimuksista.

**Liite 1 Vastaavuusluettelo**

Määräyksen liitteessä 1 vahvistettava vastaavuusluettelo saatettaisiin ajan tasalle. Euroopan unionin virallisessa lehdessä on julkaistu 7.12.2022 hyväksyttyjen laitosten luettelo (2022/C 466/07) alusten tarkastamis- ja katsastamislaitoksia koskevista yhteisistä säännöistä ja standardeista annetun Euroopan parlamentin ja neuvoston asetuksen (EY) N:o 391/2009 perusteella. Hyväksyttyjä luokituslaitoksia ovat luettelon mukaan:

* American Bureau of Shipping (ABS),
* Bureau Veritas SA (BV),
* China Classification Society (CCS),
* Croatian Register of Shipping (CRS),
* DNV AS (DNV),
* Indian Register of Shipping (IRS),
* Korean Register (KR),
* Lloyd's Register Group LTD (LR),
* Nippon Kaiji Kyokai General Incorporated Foundation (ClassNK),
* Polish Register of Shipping (PRS) ja
* RINA Services S.p.A. (RINA).

Määräyksen vastaavuusluettelossa käytetyt hyväksyttyjen luokituslaitosten nimet päivitettäisiin vastaamaan edellä olevassa luettelossa käytettyjä nimiä. Vastaavuusluetteloon lisättäisiin hyväksyttyjen luokituslaitosten luetteloon lisätyn Indian Register of Shipping luokitusmerkinnät. Indian Register of Shippingin luokitussäännöt on tarkastettu Liikenne- ja viestintävirastossa ja ne vastaavat suomalaisia jääluokkamääräyksiä. Vastaavuusluetteloon lisättäisiin myös hyväksyttyjen luokituslaitosten vuoden 2017 jälkeen käyttöön ottamat uudet luokitusmerkinnät ja tehtäisiin muut tarvittavat tarkennukset. Erityisesti luokituslaitosten vanhat luokitusmerkinnät poistettaisiin. Tällä ei ole vaikutusta jääluokkaluettelossa jo oleviin aluksiin, ja uudet jääluokkaluetteloon lisättävät alukset omaavat yleisesti uudempia luettelosta löytyviä merkintöjä. Vanhojen luokitusmerkintöjen poistolla ei siten ole merkittävää käytännön vaikutusta.

Det Norske Veritasin, DNV GL:n ja Germanischer Lloydin luokitusmerkintöjä koskevat taulukot (voimassa olevan määräyksen taulukot 5–7) poistettaisiin ja niiden tilalle lisättäisiin hyväksytyn luokituslaitos DNV:n luokitusmerkintöjä koskeva taulukko.

Russian Maritime Register of Shippingin luokitusmerkintöjä koskeva taulukko (voimassa olevan määräyksen taulukko 14) poistettaisiin, sillä Russian Maritime Register of Shipping ei ole enää hyväksytty luokituslaitos.

Lisäksi vastaavuusluettelosta poistettaisiin viittaus Ruotsin Transportstyrelsenin Vänern-järveä varten annettuihin jääluokkiin (voimassa olevan määräyksen taulukko 15), sillä nämä eivät ole hyväksytyn luokituslaitoksen antamiin luokitusmerkintöihin perustuvia jääluokkia.

Hyväksytyille luokituslaitoksille yhteisten kansainvälisen luokituslaitosten järjestön (International Association of Classification Societies, IACS) polaariluokitusmerkinnät poistettaisiin, sillä nämä merkinnät eivät täytä jääluokkamääräyksen vaatimuksia konetehon osalta. Polaariluokitetuille aluksille voidaan vahvistaa suomalainen jääluokka hakemusmenettelyllä määräyksen 3 kohdan mukaisesti.

## Määräyksen aikataulu/voimaantulo

Määräystä valmistellaan vuoden 2023 ja 2024 aikana. Määräyksen on tarkoitus tulla voimaan syksyn 2024 aikana.

## Jälkiseuranta

Muutoksia hyväksytyissä luokituslaitoksissa sekä niiden luokitusmerkinnöissä seurataan Liikenne- ja viestintävirastossa.